钦定古今图书集成/明伦汇编/官常典/第777卷 > 阮长之
## 钦定古今图书集成/明伦汇编/官常典/第777卷 > 阮长之

按《宋书》本传，“长之字茂景，陈留尉氏人也。祖思旷，金
紫光禄大夫。父普，骠骑咨议参军。长之年十五丧父，
有孝性，哀感傍人，服除蔬食者犹积载。闲居笃学，未
尝有惰容。初为诸府参军，除员外散骑侍郎，母老，求
补襄垣令，督邮无礼，鞭之去职。寻补庐陵王义真车
骑行正参军，平越长史，东莞太守。入为尚书殿中郎，
出为武昌太守。时王弘为江州，雅相知重，引为车骑
从事中郎。入为太子中舍人，中书侍郎。以母老固辞
朝直，补彭城王义康平北咨议参军。元嘉九年，迁临
川内史，以南土卑湿，母年老，非所宜，辞不就。”十一年，
复除临海太守，至郡少时而母亡，葬毕不胜忧。十四
年卒，时年五十九。时郡县田禄芒种为断。此前去官
者，则一年秩禄皆入前人，此后去官者，则一年秩禄
皆入后人，始以元嘉末，改此科，计月分禄。长之去武
昌郡，代人未至，以芒种后一日解印绶。初发京师，亲
故或以器物赠别，得便缄录，后归，悉以还之。在中书
省直，夜往邻省，误著履出阁，依事自列门下，门下以
暗夜人不知，不受列，长之固遣送之，曰：“一生不侮暗
室。”前后所莅官，皆有风政，为后人所思。宋世言善治
者咸称之。子师门，原乡令。